ટેલિવિઝન જોનારાઓની સંખ્યા ઉપર બાર્ક એટલે કે બ્રોડકાસ્ટ ઓડિયન્સ રિસર્ચ કાઉન્સિલ નજર રાખે છે. દર અઠવાડિયે આ સંસ્થા ટીઆરપી (ટેલિવિઝન રેટિંગ પોઇન્ટ) બહાર પાડે છે અને તેના આધારે જે તે શોની પોપ્યુલારિટી નક્કી થાય છે. બાર્કનો તાજેતરનો એક અહેવાલ એવું જણાવે છે કે સમગ્ર વિશ્વમાં ટીવી જોનારાઓની સંખ્યામાં પંચાવન ટકાનો ઘટાડો થયો છે. 42 ટકા લોકો લેપટોપ અને 13 ટકા લોકો સ્માર્ટ ફોન કે ટેબ્લેટમાં કન્ટેન્ટ જુએ છે. તેમાં પણ હવે લેપટોપમાં ઘટાડો થતો જાય છે અને લોકો સ્માર્ટ ફોન તથા ટેબ્લેટમાં વધુ જોતા થઈ ગયા છે. આપણા દેશમાં પણ સ્થિતિ ધીમે ધીમે બદલી રહી છે. તમને ખબર છે,આખા યુરોપની ટોટલ વસ્તી કરતાં પણ વધુ ટીવીદર્શકો આપણા દેશમાં છે. યુરોપની વસ્તી 74.5 કરોડ જેટલી છે, આપણા દેશમાં ટીવીના દર્શકો 78 કરોડ છે. આપણે ત્યાં હજુ ટીવીદર્શકો ટકી રહ્યા છે એનું એક કારણ એ છે કે ગ્રામીણ ક્ષેત્રમાં લોકોને હવે ટીવી ખરીદવા પોષાય છે. ઇલેક્ટ્રિસિટી પણ વધુ અવેલેબલ થઈ છે. મોટાં શહેરોમાં ટીવી જોનારાની સંખ્યા ઘટી રહી છે,તેની સામે ગામડાંઓમાં વધી રહી છે એટલે અહીં દુનિયાના બીજા દેશો જેટલો ઘટાડો હજુ જોવા મળતો નથી પણ નિષ્ણાતોનું કહેવું એવું છે કે, હવે આપણે ત્યાં પણ શરૂઆત થઈ ગઈ છે અને ધીમે ધીમે ઘટાડાની સ્પીડ વધશે.